May | 2010 | Lewies Mymer
Wille Kaazi Straat
May 29, 2010 Lewies Mymer	31 Comments
Dit gaan wild in Wille Kaazi Straat!!
Geluk aan die Bulls, julle is die beste, al trek my are nou as ek dit moet erken.
Ek het een ding agtergekom tydens die prysuitdeling: Mankewatsenaam Stofile lyk of hy die game baie meer geniet het as gert oosthuizen (die kleinletters is so bedoel, hy verdien nie hoofletters nie, en eintlik wou ek sê Doosthuizen, met 'n hoofletter, maar Vroukie loer oor my skouer en sê Lewies, as jy nou die vroue-parte bedoel, is jy op rantsoen), wat daar gestaan het asof hy nie kan wag om huis toe te gaan om die Sewende Laan Omnibus heruitsending van Mei 2000 te kyk nie, fokken verveelde uitdrukking op sy politiese aanskyn.
'n Gelukkie by die ongeluk
May 28, 2010 Lewies Mymer	21 Comments
Ek wou gister hier op die blogs kom rondloop, maar wat 'n frustrasie! Ek het later gedink Lettertrash is seker onder konstruksie en het liefs die aftog geblaas. Maar nou! Jinne, hierdie Letterdash dash nou wragtig met spoed! Die blaaie maak oop vinniger as wat ek kan kliek, maar dan het ek mos Die Vinger. Die is ook aan die beter word, geen pyn meer nie, net nog stewig verbind. Maandag weer dokter toe vir, hopelik, die laaste keer. Een gelukkie by die ongeluk is dat ek tyd gehad het om agterstallige leeswerk in te haal. Ek het net op Afrikaans gekonsentreer, daar het die afgelope tyd soveel verskyn waaroor ek nuuskierig was.
Hier is my lysie:
Frans van Rensburg Lammervanger
Wynand Coetzer Skerpioen
Marita van der Vyver Dis koue kos skat
Deon Meyer Karoonag (net die titelverhaal, ek dink nie ek gaan die boek verder lees nie)
Annemari Coetzer (Onse Annemari) Aan die windkant
Etienne van Heerden 30 nagte in Amsterdam (amper klaar)
'n Lekker pot-pouri, elkeen met sy eie bekoring. 30 nagte is my gunsteling, dan Dis koue kos. Skerpioen is 'n besonderse leeservaring, 'n samevlegting van verskillende mitologieë. Annemari se boek het die ledigheid op 'n lekker manier verdryf, vol uiteenlopende karakters, elkeen met sy storie, wat netjies in die verhaallyn saamgevat word.
En dan het ek ook kans gehad om behoorlik op die blogs te baljaar!
Baberspan se knewel.
May 25, 2010 Lewies Mymer	28 Comments
Ek het die storietjie geplaas net nadat ek begin blog het. Ek het hom nou bietjie afgestof en plaas hom weer met die oog op die Tolla kompetisie.
Die onverwagse irritasie op sy mangels veroorsaak skielik 'n hewige niesbui en slungels slym en spoeg trek soos papgekookte macaroni uit 'n koshuiskombuis by my verby terwyl een weergalmende niessametrekking na die ander deur die baber se liggaam ruk. Soos Jona van her beland ek op my rug op die oewer van die kuil. Ek sukkel orent, net betyds om te sien hoe daai padda wat ek as aas gebruik het, op 'n amegtige niesgolf deur die lug aangevlieg kom. Hy gryp vas aan die een horing van my Bloubul hoedjie en swaai soos 'n paaldanseres al in die rondte voordat hy op die gras hier voor my voete val. Met 'n paar mankerige spronge verdwyn hy in die gras. Die baber klap met sy stert op die water en sink dan in die dieptes weg. Ek kyk om my rond. Daar is geen ander siel te sien nie., niemand om hierdie ongelooflike verhaal van die groot vis wat weggekom het te staaf nie. Dus toets ek hom hier op jou voor ek dit by die klub vir my maters vertel. Glo jy dit?
Ek ken 'n ou, ou grappie
May 23, 2010 Lewies Mymer	24 Comments
Netnou bel Skoonpa om te hoor van Die Vinger. Nou, ek het al van Skoonpa vertel. Hy vier vanjaar, DV, 89. Toe hy nou hoor van die veloorplanting wat ek more moet ondergaan, skop sy langtermyn geheue in, en hy vertel hierdie grappie om my te troos: ('n Ou grappie, sê hy, wat so lank in sy geheue gebêre is dat dit nou eers na vore kom so met my spinnefokvinger)
Die ou moet 'n veloorplanting op sy bo-lip kry. Maklik né, maar hy het 'n snor wat hy nie wil prysgee nie. 'n Chick wat by die dokter werk bied haar hulp aan . Hy kan maar 'n velletjie kry van haar suidelike anatomie, daar is genoeg hare om die snor in stand te hou. (Skoonpa het dit meer grafies beskryf)
Alles loop toe goed af, met die een enkele probleem. As die ou nou aan daai deng denk, begin sy bo-lip bewe.
You rock Skoonpa! As ek kan oud word met jou positiewe kyk op die lewe, met jou sin vir humor, sien ek kans!!
(so terloops, hoe plaas mens 'n link, so in blou wat sê hier, is daar iemand daar buite wat my kan help?
Hoogagtend die uwe in konstipasie
Keer vir jou gatsak Lewies!
May 23, 2010 Lewies Mymer	13 Comments
Gister so teen 11:00 se kant lui my selfoon. Ek en Vroukie is by die kwekery. Panfluit musiek uit die kwekery se restaurant hyg hees en hartseer hier waar ons tussen die saailinge skrop.
"Hallo, Lewies wat praat"
"…here. …grn hsw ..quote"
"Wie? Watse quote?"
"Sjjjhhh…One tousand seven hunnnerd in total…sjjjhhh…go ahead?"
"I can't hear you properly. There is some distortion. Come again?"
"…grrr ..solenoid switch…brakes…clutch expensive…gearbox..labour special sshhh grrr "
"You must have the wrong number. I did not request a quote for repairs to my car."
"No no shhhjjj grrnn, ha ha ha ..not car… shjjk grnn washing machine!"
Vroukie: "Lewies!! Wat is dit? Is jy ok? Jy is skielik so bleek" Sy kyk vervaard rond asof sy iemand in 'n nooddiens uniform soek om te help.
"Fok Vroukie! Dis die ou wat gister die wasmasjien kom oplaai het vir herstelwerk. Daar gaat ons budget, poer in sy moer"
"Kom, kom sit. Ek bestel vir ons tee."
Oor die luidsprekers teem Amazing Grace droewiglik.
May 22, 2010 Lewies Mymer	20 Comments
So sit ek en Vroukie vanaand rugby en kyk.
"Jissie, Vroukie, die Waratahs het darem 'n paar jong manne in die span"
Vroukie kyk op van die boek wat sy lees. Aan die Windkant.
"Ja, kyk net, daai een is vyftien"
"Fok Vroukie, dis die heelagter, dis sy nommer. Dink jy nou rerig die vaskopstut is net een jaar oud?"
"Ai Vroukie, jy weet seker ook nie hoe die onkant reël werk nie"
Ai Vroukie. Dankie dat jy saam met my kyk.
Hair, beautiful hair…
May 21, 2010 Lewies Mymer	15 Comments
Ek kyk vanaand Supersterre, en hierdie onomstootlike waarheid kom meteens by my op, dis 'n feit wat staan soos 'n koei wat lê, Riaan Cruywagen en Manuel Escorcio deel nie dieselfde haarstilis nie.
Ag ja, Jane se Moer.
May 21, 2010 Lewies Mymer	26 Comments
Gisteroggend weer dr toe om die wond skoon te maak en te beoordeel vir 'n veloorplanting. Vroukie gaan saam vir morele ondersteuning en om haar self te vergewis van die toedrag van sake.
"Dokter is nie vandag in nie" deel die ontvangsdame ons mee. " maar Dokter het my aangsê om die wond skoon te maak en nuwe verbande op te sit.'
Sy lyk heel tevrede. "Kyk, hier is nie meer bloeding of wondvog nie, die weefsel is pienk, wat beteken dat daar bloedvloei is."
"Wag eers!" roep Vroukie skielik. "Ek wil gou 'n foto daarvan neem" Sy klink soos 'n smetjoernalis wat 'n scoop ruik vir die nuutste uitgawe van Son. Sy vroetel in haar handsak op soek na haar selfoon. Dit klink soos 'n somer warrelwind in 'n skrootwerf. Ek poseer die vinger en Vroukie snêp soos 'n bedrewe mammarazzi.
"Dokter het nog plek op sy operasielys vir Maandag. Kom so tien uur se kant hospitaal toe. Ek sit jou op die lys vir 16:00" sê die ontvangsdame cum nurse.
Dankie tog. Wou dat hierdie bitter beker van beproewing dan teen volgende week hierdie tyd tot die droesem geledig is!
May 18, 2010 Lewies Mymer	21 Comments
Gisteroggend haal die dokter die verband af. "mmm," sê hy"die vinger lyk mooi!" Ek stem nie saam nie, maar ek berus. Dankie tog as hy so sê. Vir my lyk dit of die voorste lit aan 'n flentertjie hang. Teen volgende week sal 'n veloorplanting gedoen word om die kratertjie op te vul. Miskien kan 'n tummy tuck in die proses geinkorporer word, dan wen ek beide kante toe. Nee,sê die dokter, daai vel kom sommer hier uit die bo-arm uit. Daar gaan my bicep. Ek kom agter ek kan nie juis aktief hier op die blogs wees nie, lees so hier en daar en probeer met die middelvinger tik. Hy is egter meer geskool in 'n ander aktiwiteit, veral in taxi verkeer, en so rats soos 'n oorgewig skrumskakel. Die seer vinger hou ook nie van die beweging nie. Ek sal dus hopelik later weer kan saamgesels–voorlopig sit ek soos 'n muurblommetjie en waarneem wat op die blogs se dansvloer aangaan.
Dankie aan almal wat simpatie en meegevoel uitgespreek het. Vreemd hoe mens kan vertroosting kry uit die onderskraging van mense wat jy net in die gees leer ken het–maar dan, dis sekerlik die innerlike wat die ware mens weerspieël.
Gou-gou 'n grappie, as julle hom ken, ignoreer. Ons weet nou al almal Mbeki se vrou se naam is Mstofie en die kinders is Mkateltjie en Mstoeltjie. Mstoeltjie het intussen groot geword, hy is nou MLazyboy.